पाएं अपने शहर की ताज़ा ख़बरें और फ्री ई-पेपरडाउनलोड करें
चंडीगढ़. पंजाब के स्वास्थ्य विभाग की ओर से राज्य के विभिन्न अस्पतालों और कम्युनिटी हेल्थ सेंटर्स में मिरगी (एपीलेप्सी) के मरीजों को दी जाने वाली जीवन रक्षक दवा फीनोबार्बीटोन 30 एमजी की इतनी खुराक भेज दी जो 15 साल में भी खत्म न हो। इसका खुलासा भास्कर इन्वेस्टिगेशन में हुआ है। खुलासे के मुताबिक एक साल के लिए भेजी गई इस दवा की एक्सपायरी दो साल है। विभिन्न जिलों के सिविल सर्जनों द्वारा स्वास्थ्य विभाग को पिछले
वर्ष भेजी गई फीनोबार्बीटोन 30 एमजी दवा की डिमांड के अनुसार राज्य में एपीलेप्सी के करीब 1200 मरीज हैं।
अगर ये मरीज रोजाना एक गोली खाए तो एक साल में पूरे राज्य में चार लाख 38 हजार गोलियों की खपत होती हैं, जबकि विभाग ने एक साल के लिए 91 लाख 49 हजार गोलियां अस्पतालों में भेज दीं। एपीलेप्सी के मरीज को यह दवा कम से कम तीन साल तक लेनी जरूरी होती है। इन्वेस्टिगेशन के मुताबिक जितनी दवा अस्पतालों को सप्लाई की गई है, वह जरूरत से करीब 23 गुणा ज्यादा है। इस बारे में सभी दस्तावेज भास्कर के पास मौजूद हैं।
कितनी थी जरूरत, कितनी भेजी दवा : राज्य के विभिन्न सरकारी अस्पतालों और स्वास्थ्य केंद्रों में ओपीडी के हिसाब से मिरगी के मरीजों के लिए फीनोबार्बीटोन 30 एमजी दवा के 4165 पैकेट की जरूरत है, जबकि स्वास्थ्य विभाग की ओर से वर्ष 2012-13 के लिए 91 हजार 490 पैकेट सप्लाई कर दिए गए हैं। एक पैकेट में दवा की 100 गोलियां होती हैं। इस हिसाब से जहां राज्य के अस्पतालों और स्वास्थ्य केंद्रों में फीनोबार्बीटोन 30 एमजी दवा की 41 लाख 6500 गालियों की जरूरत थी, वहीं विभाग के अधिकारियों ने अस्पतालों और स्वास्थ्य केंद्रों में फीनोबार्बीटोन 30 एमजी दवा की 91 लाख 49 हजार गोलियां सप्लाई कर दीं।
हेडक्वार्टर में बैठकर लगाया पूरे प्रदेश का हिसाब : प्रदेश के अस्पतालों और स्वास्थ्य केंद्रों में मिरगी की एक साल में कितनी दवा की जरूरत है, इसका हिसाब स्वास्थ्य विभाग के अफसरों ने हेडक्वार्टर में बैठे-बैठे ही लगा लिया। यही नहीं इसे एक कमेटी से अप्रूव भी करवा लिया। इस कमेटी के चेयरमैन स्वास्थ्य विभाग के डायरेक्टर अशोक नैय्यर थे। इसके अलावा कमेटी में कुछ अन्य अफसर शामिल थे। दवा मंगाने के लिए यूनिक्योर इंडिया प्रा. लि. कंपनी को ऑर्डर जारी करते समय विभाग के सीनियर सहायक राजिंदर अरोड़ा और सुपरिंटेंडेंट हरबंस सिंह ने भी इसे चेक किया और दवा का कंपनी को सप्लाई ऑर्डर देने के लिए डायरेक्टर को नोट पुटअप किया।
सिविल सर्जनों ने कहा, नहीं हो सकती खपत : विभिन्न जिलों में मिरगी की दवा जरूरत से ज्यादा पहुंचने पर सिविल सर्जनों ने स्वास्थ्य विभाग को पत्र लिखा है। इसमें साफ कहा गया है कि दवा जरूरत से बहुत ज्यादा है। पत्र भेजने वालों में अमृतसर, बठिंडा, फतेहगढ़ साहिब, फिरोजपुर, फरीदकोट, गुरदासपुर, होशियारपुर, जालंधर, कपूरथला, लुधियाना, मानसा, मुक्तसर, मोहाली, पटियाला, रोपड़, संगरूर और शहीद भगत सिंह नगर आदि जिलों के सिविल सर्जन शामिल हैं। कपूरथला के सिविल सर्जन ने तो यहां तक लिख दिया है कि फीनोबार्बीटोन 30 एमजी दवा जितनी भेजी गई है, उसे मरीजों को बांटने के बाद भी 47 लाख 60 हजार गोलियां बच गई हैं, जिन्हें एक्सपायरी डेट तक भी खपत नहीं किया जा सकता। इसी तरह अन्य सिविल सर्जनों ने भी स्वास्थ्य विभाग के डायरेक्टर को ऐसे ही पत्र भेजे हैं।
पैसे की बर्बादी
फीनोबार्बीटोन 30 एमजी दवा के एक पैकेट की कीमत 17 रुपए है, जिसमें 100 गोलियां होती हैं। राज्य में इस दवा के 4165 पैकेट्स की जरूरत थी, जिसकी कीमत 70 हजार 805 रुपए है। लेकिन इस दवा के 91 हजार 490 पैकेट भेजे गए, जिनकी कीमत करीब 15 लाख 55 हजार है। ऐसे में 14 लाख 84 हजार 525 रुपए बर्बाद हो गए।
दवा के लिए पैसा नेशनल रूरल हेल्थ मिशन (एनएचआरएम) की ओर से दिया जाता है।क्लेरिकल मिस्टेक से सरप्लस दवा आ गई। लेकिन इस मामले में किसी पर कार्रवाई की जरूरत नहीं है। उम्मीद है कि सारी दवा की खपत हो जाएगी।
-डॉ. अशोक नैय्यर, डायरेक्टर हेल्थ एंड फैमिली वेलफेयर डिपार्टमेंट
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva kas_Deva zho_Hant eng_Latn